Αλεξανδρούπολη, 7 Ιουνίου 2024

**Προς:**

* Δήμαρχο Αλεξανδρούπολης

**Κοινοποίηση:**

* Αντιδήμαρχος Οικονομικού Προγραμματισμού

Διοικητικών Υπηρεσιών και Ψηφιακού Μετασχηματισμού

* Διεύθυνση Οικονομικής Υπηρεσίας

**Θέμα: Ενημέρωση σχετικά με την διενέργεια διαχειριστικών ελέγχων στον Δήμο Αλεξανδρούπολης.**

Καθώς επανειλημμένως έχουμε υπογραμμίσει πως βασική προγραμματική θέση του συνδυασμού μας, **ΑΡΧΗ ΓΙΑ ΤΟΝ ΔΗΜΟ ΑΛΕΞΑΝΔΡΟΥΠΟΛΗΣ**, είναι η διαφανής διαχείριση των δημοτικών υποθέσεων, ζητούμε για άλλη μια φορά, να ενημερωθούμε για ζητήματα που αφορούν πιθανούς διαχειριστικούς ελέγχους στον Δήμο Αλεξανδρούπολης..

Σε συνέχεια της επιστολής μας, με Αρ. Πρωτ.15238/13.5.2024, όπου ζητούσαμε ενημέρωση σχετικά με πιθανή έκδοση καταλογιστικής πράξης σε δημόσιο υπόλογο στον Δήμο Αλεξανδρούπολης, αλλά και μετά από τις ερωτήσεις που θέσαμε στην Ειδική Συνεδρίαση Λογοδοσίας του Δημοτικού Συμβουλίου της 29ης Φεβρουαρίου 2024, δεν έχουμε λάβει καμία απάντηση.

Πληροφορούμαστε πως επίκειται και νέος έκτακτος έλεγχος από κρατικό ελεγκτικό μηχανισμό, ώστε να διαπιστωθεί αν υφίστανται αποκλίσεις από τον ορθό τρόπο δημοσιονομικής λειτουργίας στον Δήμο Αλεξανδρούπολης, σχετικά με δαπάνες για συμβάσεις στο όριο που θέτει ο νόμος, ως προς τη διεξαγωγή διαγωνιστικής διαδικασίας και αν οι εν λόγω δαπάνες είναι πραγματικές και νόμιμες.

Παρακαλούμε όπως μας ενημερώσετε σχετικά με τα παραπάνω, καθώς επίσης και για τους υπόλοιπους δημοσιονομικούς ελέγχους και τα ευρήματα αυτών στον Δήμο Αλεξανδρούπολης, κατά το χρονικό διάστημα 2019 έως και σήμερα.

Με εκτίμηση,

Σταύρος Σταυράκογλου

Επικεφαλής της παράταξης **ΑΡΧΗ ΓΙΑ ΤΟΝ ΔΗΜΟ ΑΛΕΞΑΝΔΡΟΥΠΟΛΗΣ**